Uno Twatela Kulomba Kuli Yesu Tahi?
MUKA-KUHEHWOJOLA umwe ahulishile vakweze 800 vamumauka akulisezaseza ngwenyi, Uno mwafwelela ngwenu Yesu eji kukumbululanga kulomba tahi? Vakweze vavavulu vakumbulwile ngwavo mukiko. Oloze mukweze umwe akumbulwile ngwenyi nduma, “Kalunga” ikiye eji kukumbululanga kulomba, keshi Yesuko.
Enu munashinganyeka ngachilihi? Uno twatela kulomba kuli Yesu tahi, nyi kuli Kalunga? * Hakusaka tuwane muvakumbulwila, chatete tutalenu omu Yesu anangwile tumbaji twenyi mwakulombela.
UNO YESU ATULWEZA TULOMBENGA KULI IYA?
Yesu atunangula nakusolola mutu twatela kulombanga.
KUNANGULA CHENYI: Omu kambaji umwe amuhulishile ngwenyi, “Ove Mwata, tunangule mwakulombela,” Yesu amukumbulwile ngwenyi: “Omu namulombanga, hanjikenunga ngwenu: ‘Ove Setu.’” (Luka 11:1, 2) Kaha nawa muChihande chenyi ChahaPili, Yesu alwezele vaka-kumwivwilila valombenga. Ambile ngwenyi: ‘Lombenu kuli Senu.’ Avafwelelesele nawa ngwenyi: “Senu Kalunga atachikiza vyuma muli nakusakiwa enu shimbu kanda mumulombevyo.” (Mateu 6:6, 8) Haufuku wakukokela kukufwa chenyi, Yesu alwezele tumbaji twenyi ngwenyi: “Kachi nge namukalomba chuma kuli Tata, mwakamihanacho mulijina lyami.” (Yowano 16:23) Ngachize Yesu atunangula tulombenga kuli Ise uze nawa apwa Setu, Yehova Kalunga.—Yowano 20:17.
CHAKUTALILAHO CHENYI: Yesu kanangwilenga kaha vakwavo valombengako, oloze naikiye alombelenga. Lwola lumwe alombele ngwenyi: “Ove Tata, Mwenyalilu namavu, ngunakwalisa kumeso avatu.” (Luka 10:21) Halwola lukwavo nawa, “Yesu andwile meso enyi nakutala kwilu, kaha ambile ngwenyi: ‘Ove Tata, ngunakusakwilila mwomwo unangwivu.’” (Yowano 11:41) Kahomu apwile kwakamwihi nakufwa, alombele nawa ngwenyi: “Ove Tata, nanguseza shipilitu yami mumavoko ove.” (Luka 23:46) Yesu hakulomba kuli Ise wamwilu, “Mwata wamelu namavu,” ahana chakutalilaho kuli vatu vosena mangana valombenga kuli Kalunga. (Mateu 11:25; 26:41, 42; WaYowano 1, 2:6) Uno omu mukiko valingilenga natumbaji twenyi vakulivanga tahi?
UNO VAKA-KULISHITU VAKULIVANGA VALOMBELENGA KULI IYA?
Omu mwahichile vyalumingo vyavindende kufuma haze Yesu akindulukile mwilu, tumbaji twenyi vavayanjishile nakusaka kuvajiha kuli vaka-kole javo. (Vilinga 4:18) Hakupwa muukalu kana, valombele. Jino valombele kuli iya? “Valombele kuli Kalunga namuchima wakulinunga hamwe,” nakufwelela ngwavo mwatwalaho kuvakafwa “kuhichila mulijina lyangamba [yenyi] wajila Yesu.” (Vilinga 4:24, 30) Ngachize, tumbaji vakavangijile jila avanangwile Yesu kutalisa kukulomba. Valombelenga kuli Kalunga, keshi kuli Yesuko.
Omu mwahichile myaka, kaposetolo Paulu alumbunwine jila alombelelengamo navakwavo azachilenga navo. Omu asonekelele vakwavo vaka-Kulishitu, ambile ngwenyi: “Shimbu yosena tweji kumusakwililanga Kalunga, Ise yaMwata wetu Yesu Kulishitu omu tweji kumilombelangako.” (Wavaka-Kolose 1:3) Paulu asonekele nawa kuli vakwavo vaka-kwitava ngwenyi ‘vamusakwililenga Kalunga, Setu, shimbu yosena havyuma vyosena, mulijina lyaMwata wetu Yesu Kulishitu.’ (Wavaka-Efwesu 5:20) Kweseka namazu awa, tunamono ngwetu Paulu akolezezelenga vakwavo valombenga kuli “Kalunga, Setu, shimbu yosena havyuma vyosena,” oloze kuhichila mulijina lyaYesu.—Wavaka-Kolose 3:17.
Ngana muze valingile vaka-Kulishitu vakulivanga, nayetu tunahase kusolola nge twazanga Yesu hakukavangiza jindongi anangwile kutalisa kukulomba. (Yowano 14:15) Nge natulombanga kaha kuli Setu wamwilu, kaha mazu atwama hali Samu 116:1, 2 nawatulumbunukila. Mazu kana amba ngwawo, “Ngunamuzange Yehova, mwomwo eji kwivwanga Lizu lyami . . . nangumusanyikanga hamakumbi ami osena.” *
^ par. 3 Kweseka nomu vyahanjika Visoneka, Kalunga naYesu kavateseka hamweko. Nge muli nakusaka mijimbu yayivulu, kaha talenu kapetulu 4 mumukanda waUno Chikupu Mbimbiliya Yanangula Vyuma Muka? vasoneka kuli Vinjiho jaYehova.
^ par. 11 Hakusaka kulomba chetu vachitavile kuli Kalunga, twatela kukavangiza jishimbi jenyi mukuyoya chetu. Nge muli nakusaka mijimbu yayivulu, kaha talenu kapetulu 17 mumukanda waUno Chikupu Mbimbiliya Yanangula Vyuma Muka?
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn